Taxistaking: Skade beloop meer as R4 miljoenŉ Groep taxibestuurders het Donderdagoggend moles gemaak in Kaapstad (Foto: Verskaf) Meer as R4 miljoen se skade is aangerig toe taxibestuurders Donderdag in Kaapstad opgeruk het. En dié geraamde bedrag is net gegrond op die skade aan infrastruktuur waarvan die metro bewus is, sê JP Smith, Kaapstad se burgemeesterskomiteelid vir veiligheid. Die Golden Arrow-busdiens se skade beloop na raming R3,5 miljoen, terwyl R R275 000 se skade aan die Stad Kaapstad se infrastruktuur aangerig is. Sowat R380 000 se skade is tydens die staking aan private voertuie aangerig. Dié bedrag sluit egter nie al die skade aan private voertuie in nie aangesien die Stad Kaapstad nog nie met al die eienaars in verbinding kon tree nie. “Dit neem ook nie die ekonomiese verliese in ag wat individue en ondernemings gely het weens die verkeersopeenhopings wat beteken het dat mense nie betyds by die werk kon kom, betyds aflewerings kon doen of hul verpligtinge teenoor kliënte kon nakom nie. “Om nie eers te praat van die onskuldige omstanders wat beseer is toe hulle probeer wegkom het van aanvalle op hul voertuie en die geld wat hulle moes bestee het om vir mediese sorg te betaal nie; wat dalk nie kan werk nie as gevolg van fisieke of emosionele trauma,” sê Smith. Chaos het Donderdag in Kaapstad geheers nadat stakende taxibestuurders, gelei deur die taxiverenigings Cape Amalgamated Taxi Association (Cata) en Congress of Democratic Taxi Associations (Codeta), van die beplande roetes afgewyk het. Voertuie, waaronder taxi’s en passasiersbusse, is aan die brand gesteek terwyl die N2 tot stilstand gedwing is. Sommige voertuie is met klippe en petrolbomme bestook terwyl ander gekaap en geplunder is. Drie verkeersbeamptes moes mediese behandeling ontvang nadat hulle op die N2 naby die Raapenberg-afrit aangeval is. Smith sê nou die metroraad het ’n skadebepalingsverslag opgestel en dit vir oorweging by sy regsdienste-tak ingedien. “Die Stad het in die verlede siviele eise teen die organiseerders van stakings ingestel en ons sal alles moontlik doen om dieselfde in hierdie geval te doen.” Utter chaos in Cape Town. Taxi strikes. pic.twitter.com/wyPn560hXP — ROBYN IN THE HOOD (@robynhoodcpt) March 24, 2022 WATCH: One of the busses set on fire by taxi operators in Cape Town this morning. #TaxiStrike #RIOTS 24/3/22 https://t.co/r9ElcIriUY pic.twitter.com/ArdBstMTZM — Ian Cameron (@IanCameron23) March 24, 2022